Nariadenie Komisie (ES) č. 1225/1999
z 27. mája 1999
o definíciách ukazovateľov pre štatistické údaje o službách v oblasti poisťovníctva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES, Euratom) č. 58/97 z 20. decembra 1996 o štrukturálnej podnikovej štatistike [1], naposledy zmenené a doplnené nariadením (ES, Euratom) č. 410/98 [2], najmä na jeho článok 12 bod iii),
(1) keďže nariadenie Rady (ES, Euratom) č. 58/97 vytvorilo spoločný rámec na vypracúvanie štatistických údajov spoločenstva o štruktúre, činnosti, výkonnosti a schopnosti konkurencie poisťovníctva v spoločenstve;
(2) keďže je potrebné zaviesť súbor definícií pre štatistické ukazovatele o poisťovníctve;
(3) keďže opatrenia ustanovené v tomto nariadení sú v súlade so stanoviskom Výboru pre štatistický program,
PRIJALA TOTO NARIADENIE:
Článok 1
1. Ukazovatele uvedené v článku 4 nariadenia (ES, Euratom) č. 58/97 sú definované v prílohe k tomuto nariadeniu.
2. V týchto definíciách sa v odkazoch na podnikové účtovníctvo používajú nadpisy ustanovené v článku 6 (súvaha), článku 34 (výkaz ziskov a strát) alebo článku 63 (príloha k účtovnej závierke) smernice Rady 91/674/EHS [3] o ročných účtovných závierkach a konsolidovancýh účtovných závierkach poisťovní.
Článok 2
1. Členské štáty uplatnia tieto definície pre ukazovatele uvedené v zozname A, v bode 3, časti 4 prílohy 5 k nariadeniu (ES, Euroatom) č. 58/97 za referenčný rok 1999 a nasledujúce roky a pre ukazovatele uvedené v zozname B, v bode 4, časti 4 prílohy 5 k uvedenému nariadeniu za referenčný rok 2003 a nasledujúce roky.
2. Členské štáty uplatnia tieto definície aj pre ukazovatele uvedené v zozname A za referenčné roky 1996, 1997 a 1998, ak je to v súlade s existujúcou vnútroštátnou praxou, a pre ukazovatele uvedené v zozname B za referenčné roky 2000, 2001 a 2002, ak je to v súlade s existujúcou vnútroštátnou praxou.
Článok 3
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. mája 1999